作者:柳永
標題:洞仙歌
內容:乘興，閒泛蘭舟，渺渺煙波東去。淑氣散幽香，滿蕙蘭汀渚。綠蕪平畹，和風輕暖，曲岸垂楊，隱隱隔、桃花圃。芳樹外，閃閃酒旗遙舉。羈旅。漸入三吳風景，水村漁市。閒思更遠神京，拋擲幽會小歡何處。不堪獨倚危檣，凝情西望日邊，繁華地、歸程阻。空自嘆當時，言約無據。傷心最苦。佇立對、碧雲將暮。關河遠，怎奈向、此時情緒。